**Drop overstyringen- lærerne ved, hvad der skal til**

Jeg genopstiller fordi:

* Jeg har mod på at fortsætte arbejdet med at forbedre lærernes arbejdsvilkår. De er en grundlæggende forudsætning for kvaliteten af undervisningen og dermed for folkeskolen.
* Jeg fortsat vil yde en stor arbejdsindsats i foreningen. Der er brug for vedholdenhed og politisk tæft i arbejdet i foreningen. Det kan jeg bidrage med.
* Jeg har et stærkt fokus på opgaven og er af den opfattelse, at man ikke behøver at gentage noget andre har sagt. Vi har en opgave, vi er fælles om- det skal være vores fokus.
* Jeg er god til at samarbejde, både internt og eksternt. Vi når længst ved at finde fælles løsninger. Afgørende i det politiske arbejde er dog, at man har mod til at stå fast på sine grundlæggende værdier og være åben om, hvor man står. Det har jeg tænkt mig fortsat at gøre.

Det vil jeg arbejde for:

* **Sikring af forberedelsestiden**

Kvalitet kræver forberedelse. Det er uholdbart at lærernes forberedelsestid igen og igen bliver ædt op af andre opgaver. Derfor er det afgørende, at der sikres sammenhæng og balance mellem undervisning og forberedelse. Enten ved at tilføre flere resurser eller en prioritering af andre opgaver.

* **Vis lærerne tillid**

Lærerne er omdrejningspunktet i folkeskolen. Standardiseringer som læringsplatforme og læringsportaler rimer ikke på dansk skoletradition. Derfor skal lærerne have mulighed for at sætte deres professionelle dømmekraft i spil og frisættes fra projekter og koncepter.

* **Reel inklusionsindsats**

Alle elever har krav på det rette undervisningstilbud! Uanset om det er i en almenklasse eller i et specialtilbud. Visiteringen skal bero på professionelle vurderinger, ikke økonomiske incitamenter. Derfor er det nødvendigt med en central pulje, der sikrer elevernes retskrav.

* **Specialundervisningen skal styrkes**- både i specialklassen, på specialskolerne og i voksenspecialundervisningen. Uddannelseskravet er stærkt udfordret ved, at en del af undervisningen varetages af ikke- uddannede lærere, det er både uansvarligt og i strid med folkeskoleloven.
* **PPR´s arbejdsvilkår skal forbedres**, så ventetiden på en pædagogisk psykologisk vurdering nedbringes. Det presser arbejdsmiljøet yderligere, hvis man konstant er bagud med arbejdsopgaverne.
* **Dansk som Andetsprog** skal genoprettes, både med hensyn til basisundervisningen og den supplerende undervisning.
* En **arbejdstidsaftale**, vi kan støtte ret på. Derfor er det afgørende, at vi når i mål med en central arbejdstidsaftale i foråret 2020 ved periodeforhandlingen- og senest ved OK- forhandlingerne i 2021.
* **Sikring af** **reallønnen for alle DLF´s medlemmer** er fortsat vigtig. Lønniveaet er en vigtig faktor i forhold til fastholdelse og rekruttering.
* **Uddannelse og efteruddannelse af de tillidsvalgte** skal prioriteres. Tillidsrepræsentanterne ER Danmarks Lærerforening ude på skolerne, og de er omdrejningspunktet i kontakten mellem medlemmer og kreds. Opgaverne er mange og komplekse og samarbejdet med arbejdsmiljørepræsentanterne er fortsat vigtigt, fordi det bidrager yderligere i bestræbelserne på at forbedre arbejdsmiljøet.
* at vi fortsat er **en fælles fagforening**, der kæmper for kollektive aftaler så centralt som muligt. Derfor er det vigtigt at sikre sammenhængskraften i organisationen ved inddragelse af alle led. Det er vigtigt med en bredere forståelse overfor medlemmerne af hvad og hvem DLF er, og hvilke muligheder vi har centralt, lokalt og ude på skolerne.
* **Ytringsfriheden** og den faglige kritik skal der fortsat arbejdes for. DLF vandt Erik Schmidt-sagen ved Landsretten i 2018- det var en stor sejr for Erik, DLF og den øvrige fagbevægelse.

**Det lange seje træk!**

Det lange seje træk er helt nødvendigt, hvis lærernes arbejdsvilkår skal forbedres. Jeg er stolt over at være med i en forening, hvor det er lykkedes os ved at holde blikket fast på de mål vi i organisationen har sat os. Stolt over at det er lykkedes os at stå sammen, og stolt over at udvise mod og vedholdenhed. Vi har som forening udvist stærk dømmekraft. Vi skal fortsætte vores vedholdende arbejde med at skabe bedre vilkår for lærerne- og vi må ikke tabe pusten og modet. Vi er lærere, der kæmper for ordentlige arbejdsvilkår, kvalitet i undervisningen og for folkeskolen.

**Den kamp er jeg klar til at fortsætte!**